Αθήνα, 23 Οκτωβρίου 2013

**ΔΕΛΤΙΟ ΤΥΠΟΥ**

**Πανελλήνιος Ιατρικός Σύλλογος: Τα προβλήματα στην Υγεία λύνονται με συνεργασία – όχι με συκοφαντίες και απειλές!**

Ο Πανελλήνιος Ιατρικός Σύλλογος, ζητά από τον Υπουργό Υγείας να δώσει λύσεις στα προβλήματα που ταλαιπωρούν ιατρούς και ασφαλισμένους.

Όμως, με απειλές, συκοφαντίες και συμπεριφορές αυταρχισμού από τα κέντρα εξουσίας, είναι βέβαιο ότι τα αποτελέσματα θα είναι αντίθετα από τον επιδιωκόμενο σκοπό. Οι πρακτικές αυτές οδηγούν σε εντάσεις και δημιουργία εντυπώσεων, που ειδικά την περίοδο αυτή της εντεινόμενης κρίσης, **πρέπει να αποφευχθούν**.

**Οι μεγάλες περικοπές στον τομέα της υγείας** που έχουν βάλει σε δοκιμασία όλο το Σύστημα Υγείας με αποτέλεσμα να μην εξοφλούνται έγκαιρα οι πάροχοι υγείας (με καθυστερήσεις πέραν των 6 μηνών) και να μειώνονται συνεχώς οι παροχές στους ασφαλισμένους, έχουν οδηγήσει και **οδηγούν τους ασθενείς σε εγκατάλειψη της υγείας τους και πολλά ιδιωτικά ιατρεία και εργαστήρια σε κλείσιμο**.

Τα προβλήματα σήμερα, χρειάζονται τη συνεργασία της πολιτείας με όλους τους φορείς των υγειονομικών και των ασφαλισμένων, προκειμένου να αντιμετωπιστεί η μεγάλη κρίση που έχει πλήξει την κοινωνία μας.

**Ο Υπουργός Υγείας έχει μεγάλη ευθύνη την εποχή αυτή να διατηρήσει όρθιο το Σύστημα Υγείας, να συνεργαστεί με τους λειτουργούς της** και να προσπαθήσει ώστε και η περίθαλψη των πολιτών να διατηρηθεί σε αξιοπρεπή επίπεδα και οι πάροχοι υγείας να συνεχίσουν να εμπιστεύονται την Πολιτεία ότι λειτουργεί με κανόνες ηθικής και δικαίου.

Προτροπές του είδους «αλλάξτε ιατρούς που δεν γράφουν γενόσημα» και γράφουν αποκλειστικά πρωτότυπα, ή, «θα διακόψω τις συμβάσεις με αυτούς που διαμαρτύρονται γιατί δεν εξοφλούνται έγκαιρα», τις έχει ακούσει κατ΄ επανάληψη ο ιατρικός κόσμος και η κοινωνία από πολλούς προηγούμενους Υπουργούς Υγείας και τις έθεσε στο περιθώριο.

**Ο Πανελλήνιος Ιατρικός Σύλλογος καλεί, με όλες του τις δυνάμεις, να αλλάξουν συμπεριφορά όσοι προκαλούν και να συνεργαστούμε όλοι μαζί στην κατεύθυνση της λύσης, προκειμένου να διατηρήσουμε όρθια την κοινωνία και την Υγεία.**

ΑΠΟ ΤΟ ΓΡΑΦΕΙΟ ΤΥΠΟΥ ΤΟΥ Π.Ι.Σ.